
Om forfatteren

Ekteparet Kim Faber (f.1955) og Janni Pedersen (f.1968) opplever enorm suksess med krimromanene om Martin Juncker som er solgt til utgivelse  i ti land. For den første romanen i serien, Vinter-land, ble de hedret med Det danske Kriminalakademis debutantpris, mens andreboken Satans sommer gikk rett til førsteplass på Der Spiegels bestselgerliste da den utkom på tysk. Løgner er femte bok.

Janni Pedersen er prisbelønt programleder og reporter i danske TV2. Kim Faber er tidligere journalist i Politiken, men jobber i dag som  forfatter på heltid.

Om oversetteren

Inge Ulrik Gundersen har oversatt mer enn hundre titler av over femti forskjellige skjønnlitterære forfattere, blant dem Mick Herron, Stina Jackson, Jens Lapidus, Kristina Ohlsson, Paula Hawkins, Robert Wilson m.fl. Han er medlem av Norsk Oversetterforening.


Om boken

Robert Danius har sittet sju år i fengsel for drapet på en 11 år gammel gutt, da nye opplysninger gjør at han frikjennes. Signe Kristiansen og Martin Juncker som ledet saken den gang, er slett ikke overbevist om at Danius er uskyldig, og gjenopptar i all hemmelighet etterforskningen, stikk i strid med sjefenes ordre. 

Få dager etter Daniusʼ løslatelse forsvinner Asser Larsen. Han er sjefsadvokat ved Københavnspolitiet og leder en storstilt operasjon rettet mot den albanske mafiaen. Juncker og Signes unge kollega, Nabiha Khalid, får jobben med å finne ham og oppdager raskt at de to sakene henger sammen. Samtidig innser hun at etterforskningen kan sette både henne og de hun bryr seg om i stor fare.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Kapittel 1

Gutten het Lukas, han var elleve år og hadde vært savnet i litt over et døgn. Men ikke nå lenger.

Han lå på betonggulvet ved siden av et gammelt skrivebord i et kjellerrom med lav takhøyde, og hadde det ikke vært for såret i venstre tinning og den rødbrune blodpølen som hadde størknet i en nesten perfekt sirkel rundt hodet, kunne man tro at han sov. Et lysrør kastet et flimrende, kaldt lys over scenen og gjorde den om mulig enda mer trøstesløs.

«Lille venn,» hvisket Signe Kristiansen.

Martin Junckersen kikket på kollegaen. De to drapsetterforskerne sto som saltstøtter i døråpningen i de hvite overtrekksdraktene. Hun stirret stivt framfor seg, og han kunne ikke se uttrykket i øynene hennes. Det var heller ikke nødvendig, den hese og grøtete stemmen avslørte at den livløse guttekroppen på det skitne gulvet berørte den rutinerte drapsetterforskeren mye mer enn synet av drapsofre vanligvis gjorde.

De to krimteknikerne gikk til side så Signe og Juncker hadde fri utsikt.

«Kan vi gå bort til ham?» spurte Juncker.

«Hvis dere er forsiktige.»

Det var ennå ingen synlige eller luktbare tegn til forråtnelse, selv om luften var varm. Han lente seg fram og gransket såret, ganske sikker på at konklusjonen fra rettsmedisineren ville bli ʻstump voldʼ, så de lette etter et drapsvåpen med en viss tyngde. Teoretisk sett kunne det være alt fra en hammer til en stein, men det ville nok obduksjonen fortelle dem.

Signe satte seg på huk. Hun rakte fram hånden, som for å lukke guttens halvåpne øyne. En av teknikerne kremtet, og hun reiste seg og mumlet «unnskyld.»

Han kunne ikke huske nøyaktig hvor gammel Lasse – sønnen til Signe – var, men noenlunde på alder med Lukas.

Det er sju år siden Signe og Juncker sto og så på den døde gutten i kjelleren under en boligblokk på Amager. Det er fem år og elleve måneder siden den da trettito år gamle Robert Danius ble kjent skyldig i drapet og dømt til seksten års fengsel. Det er snaut et halvt år siden ankedomstolen bestemte at saken mot Danius skulle tas opp igjen, fordi det hadde framkommet nye opplysninger. Og hvis tidsplanen holder, er det godt og vel et minutt til døra bak statsadvokat Petra Hagen, hennes mannlige assistent og Juncker går opp og tre meddommere kommer inn i 1. avdeling, den største rettssalen til Østre Landsret.

Juncker ser seg rundt. Presse- og tilhørerplassene er så fulle som det er mulig når covid-avstandskravet på to meter skal overholdes. Medieoppmerksomheten har vært stor på grunn av sakens spesielle karakter. Det er ikke hver dag at drapssaker blir gjenopptatt. Et par av de mest rutinerte rettsreporterne betrakter Juncker nysgjerrig, og en av dem smiler til ham. Han nikker reservert tilbake. På tilhørerplassene har tiltaltes mor selskap av et par familiemedlemmer, som med jevne mellomrom sender ham sinte blikk.

Robert Danius sitter ved siden av forsvareren sin, skrått overfor Juncker og aktorene. Ansiktet hans er delvis skjult for Juncker av den ene av fire slanke jernsøyler som bærer taket på det store lokalet. I motsetning til moren sin har Danius valgt å overse Juncker. De to mennene har bare hatt blikkontakt én gang. Det er det samme blikket som under avhørene for sju år siden. Han blunker nesten ikke. En psykiater forklarte Juncker en gang at folk som systematisk lyver, ikke – som mange tror – unngår øyekontakt når de lyver. De er tvert imot ekstremt oppmerksomme på om løgnen deres er overbevisende, eller om de skal finne på en ny, og stirrer derfor intenst på dem de snakker med.

Robert Danius smiler, lener seg mot forsvareren sin og hvisker noe til ham. Forsvareren ser bort på Juncker, så smiler han også og nikker til klienten sin.

Juncker har assistert politiadvokaten i den gjenopptatte saken mot Robert Danius. Han var den gang helt overbevist om at det var Danius som tok livet av gutten – at de hadde tatt riktig mann, og det er han fortsatt. Til tross for de nye opplysningene som har framkommet.

På slaget ti går døra bak Juncker opp, og alle reiser seg mens domstollederen og de to andre dommerne inntar plassene sine bak skranken. I de svarte kappene ligner de deltakere i et rollespill, og det er vel egentlig det de er også, tenker Juncker. Samtidig blir en annen dør åpnet, de ni lekdommerne kommer inn og stiller seg under et gigantisk, abstrakt maleri, som med sine klare farger virker nesten løssluppent i denne ørkenen av kritthvite vegger, lys finér og grå linoleum.

Blant et stort utvalg av knusktørre dommere blir denne domstollederen regnet for den aller tørreste. Han kikker mot tilhørerplassene over brillene, som har glidd helt ned på nesetippen.

«Før jeg avsier kjennelsen, vil jeg understreke at jeg ikke aksepterer noen form for følelsesutbrudd. Er det forstått?»

En enslig journalist nikker servilt, men ellers er det ingen som reagerer, og det er dødsstille i rettssalen. Dommeren kaster for sikkerhets skyld nok et skarpt blikk på tilhørerne.

«Det avsies kjennelse i saken mot Robert Danius,» sier han så.

Kunstpause.

Kom igjen, for faen, tenker Juncker.

Dommeren løfter blikket.

«Tiltalte frikjennes.»

I noen sekunder er det helt stille i 1. avdeling. Så bryter moren til Robert Danius ut i gråt. Danius selv dunker forsvareren sin i ryggen, mens journalistene famler med mobilene.

«Jeg ber om ro i salen,» sier domstollederen med hevet stemme og kraftig trykk på ʻroʼ. Moren til Danius tørker tårene og pusser nesen høylytt. Domstollederen ber folk sette seg, og begynner å lese opp domspremissene. Ordene går over hodet på Juncker. Det eneste han tenker på, er beskrivelsene i den psykiatriske erklæringen om Danius, som kan kokes ned til at han lider av flere forskjellige personlighetsforstyrrelser, der den mest framtredende er en foruroligende blanding av paranoia og narsissisme. Den illevarslende konklusjonen fra fagfolkene er at det ikke kan utelukkes at han vil begå personfarlig kriminalitet.

I klartekst: Det er fare for at Robert Danius dreper.

Dreper igjen, tenker Juncker. Dette er helt for jævlig.

Da domstollederen er ferdig med å kunngjøre kjennelsen og domspremissene, forlater de tre dommerne og lekdommerne rettssalen via de samme dørene de kom inn gjennom. Tilhørerne og journalistene reiser seg. Aktor og assistenten pakker sammen papirene.

Petra Hagen snur seg. «Nå, Juncker, skal vi gå ut og møte rovdyrene?»

«Ja, det er vel ingen vei utenom. Vi kan vel ikke snike oss ut?»

«Neppe. Men jeg skal ta det.»

Journalistene har presset seg sammen ved porten ut til Fredericiagade, og ingen holder covid-avstand lenger. Det er mange flere mediefolk her enn de ti fra de største mediene som satt inne på tilhørerplassene. Resten har vært forvist til å overvære domsavsigelsen på skjerm i et annet lokale. Reporterne fra de to store TV-stasjonene har som vanlig trengt seg fram i forreste rekke. Bak dem kjemper de trykte mediene og mindre TV-kanaler om de nest beste plassene. Dette er vel nærmest definisjonen på en supersprederbegivenhet, tenker Juncker.

«Aktor Petra Hagen, et kjempestort nederlag for påtalemyndigheten og politiet,» begynner reporteren fra den statlige TV-kanalen med å konstatere, før han kommer på at han faktisk er der for å stille spørsmål. For ordens skyld tilføyer han: «ikke sant?»

Petra Hagen rister ivrig på hodet. «Påtalemyndigheten fører saker, og det er ikke en idrettsøvelse med en vinner og en taper. Det framkom nye opplysninger i saken, som vi selvfølgelig gjerne skulle ha visst om da den ble behandlet i sin tid, og retten har nå vurdert at disse var viktige nok til å omstøte dommen. Jeg vil gjerne understreke at disse opplysningene på ingen måte diskrediterer politiets eller påtalemyndighetens arbeid i denne saken. Utover det har jeg ingen kommentarer. Så hvis vi kan få komme ut …»

Journalistene i de bakerste rekkene roper i munnen på hverandre. Den kvinnelige reporteren fra den andre store TV-kanalen trenger gjennom bråket og henvender seg til Juncker.

«Førstebetjent Martin Junckersen, du var en del av etterforskingen den gang. For deg personlig må det da være et stort nederlag at mannen du har vært overbevist om var skyldig, nå har blitt frikjent.»

«Det har jeg ingen kommentar til,» sier Juncker mens han halvhjertet prøver å bane seg vei gjennom folkemengden uten å komme i nærkontakt med for mange.

Reporteren biter seg fast. «Tror du fortsatt at Robert Danius er skyldig?»

Han stirrer morskt på henne. Hun er vanligvis en av de journalistene han har et greit forhold til.

«Junckersen,» insisterer hun. «Frifinnelsen kan vel bare bety én ting: at den rette gjerningsmannen er på frifot, ikke sant?»

Jo, tenker Juncker, det har hun helt rett i, og den rette gjerningsmannen heter Robert Danius. Men det kan han selvfølgelig ikke svare, så han sier ingenting.

Med en del strev klarer Petra Hagen og Juncker å sno seg fri fra fotografene, som holder på å snuble over hverandre for å få bilder av dem. Det blir rett fra asken til ilden, for da de har kommet ut gjennom gitterporten, ser de en flokk med flere av Robert Daniusʼ pårørende, blant andre moren hans, og enda noen håndfuller med journalister og kamerafolk som nærmer seg i raskt trav. Juncker vurderer et øyeblikk å flykte – bilen hans står noen hundre meter unna – men siden han ble operert for prostatakreft, har evnen til å løpe ikke vært mye å skrive hjem om, så flokken ville nok ta ham igjen ganske raskt. Dessuten ville det se temmelig uverdig ut med nyhetsbilder av en aldrende førstebetjent som langer ut på halvstive bein i et forsøk på å unngå verbal konfrontasjon med moren til et nyutnevnt offer for justismord. Så han blir stående sammen med Petra Hagen og assistenten, som er litt satt ut av hele situasjonen.

Flokken er ledet av moren til Danius. Der de kommer gående bortover Fredericiagade, minner opptrinnet Juncker om scenen fra Den enfoldige morderen, der en meget ung Stellan Skarsgård marsjerer i spissen for en flokk engler med kurs mot en rettferdig hevn over tyrannen til tonene av Verdis Rekviem.

Moren er iført en elegant turkis drakt. Hun er innehaver av en frisørsalong på Østerbro, og har vært til stede ved samtlige rettsmøter. Innimellom har hun hoderystende gitt uttrykk for sin misnøye med vitneutsagn, men det meste av tiden har hun sittet taus med blikket festet på sønnen. Juncker har fra første stund tenkt at det er noe sårbart over henne. Et par ganger har hun konfrontert Juncker etter rettsmøtene og beskyldt ham og kollegaene hans for bare å være ute etter å ta sønnen hennes for drapet, fordi politiet ikke var i stand til å finne den rette morderen. Men Juncker har aldri følt seg beklemt av det, snarere oppfattet henne som en løvemor som kjemper for barnet sitt, og hvem ville ikke gjort det?

Den løpske flokken har kommet fram. Moren bråstopper halvannen meter fra Juncker og stirrer på ham under en manke av lyse krøller. Et øyeblikk er opptrinnet stivnet i et tablå – bortsett fra kameramennene, som kryper fram på begge flankene i jakten på den beste posisjonen.

«Du tok feil, Martin Junckersen,» sier hun. «Du tok fryktelig feil.»

Juncker kjenner svetten renne nedover ryggen. Han vurderer å holde et kjapt foredrag om arbeidsfordelingen mellom politi, påtalemyndighet og domstolene i straffesaker generelt. At politiet etterforsker og framlegger det bevismaterialet de finner. At påtalemyndigheten avgjør om materialet er godt nok til å reise tiltale, og at domstolen, og ingen andre, til slutt avgjør om tiltalte er skyldig eller ikke. Sånn sett veldig enkelt og lettfattelig. Men nei, ikke nå. Det er verken tid eller sted for å leke besserwisser.

«Du tror fortsatt at det er ham, ikke sant? At det var sønnen min som drepte gutten,» sier hun.

Ja, tenker han. Men det kan han ikke si, verken til journalistene eller moren, så han holder munn igjen, og nok en gang kommer Petra Hagen ham til unnsetning.

«Vi har ingenting å tilføye til det vi allerede har sagt. Selvfølgelig respekterer vi rettens avgjørelse. Hundre prosent. Det sier seg selv. Robert Danius er fullstendig frifunnet, så enkelt er det, og det er ingen forbehold fra vår side.»

Moren stirrer mistenksomt på Juncker. Så går hun helt bort til ham og lener seg fram. Han kan lukte parfymen hennes og prøver å rygge unna, men hun følger etter.

«Du skylder sønnen min sju år,» hvisker hun inn i øret hans, før hun tar et skritt tilbake. «Sju år, Martin Junckersen. Det er lang tid.»


Kapittel 2

Erik Merlin lener seg så brått tilbake i kontorstolen at det hardt prøvede møbelet knirker og knaker.

«Men for faen, Juncker,» sier sjefen for Personfarlig Kriminalitet, og det store boxer-ansiktet hans ser mer slitent ut enn noen gang.

Juncker har inntatt sin faste plass stående ved siden av døra med ryggen mot veggen. Når skal Merlin takke for seg og gå av med pensjon? Det har ligget i luften lenge at dagen nærmer seg.

«Hva er i veien?» spør han.

«Hva er i veien? Si meg, har du ikke sett klippene som snurrer på NEWS og sosiale medier?»

«Nei, jeg er ikke på Facebook.»

Merlin tar opp mobilen, åpner den og scroller et par ganger.

«Ok, de bør du få med deg. Her skal du se … ʻDen tause førstebetjentenʼ, heter ett av dem. ʻTror københavnpolitiet fortsatt at Robert Danius er skyldig?ʼ spørres det i et annet. Og det er videoklipp som viser deg med åpen munn og polypper, tilsynelatende ute av stand til å svare klart på et direkte spørsmål fra moren til en frikjent, om hvorvidt du fortsatt mener at den frikjente er skyldig i drapet. Vil du se det?»

«Nei, det trengs ikke,» mumler Juncker.

«Var det virkelig så vanskelig å svare nei på det spørsmålet, Juncker?»

Merlin fortsetter før han rekker å svare: «Det sier seg vel selv at det ikke må kunne stilles det minste spørsmål ved om vi respekterer en rettsavgjørelse. Og særlig ikke i en sak som denne, som er anket og avgjort i lagmannsretten.»

«Så du mener jeg skulle ha løyet for åpen skjerm?»

«Ja, det gjør jeg definitivt. Hvis du fortsatt er hellig overbevist om at Danius er skyldig.»

Juncker så lettere forbauset på sjefen. Merlin hadde aldri snakket til ham på den måten før, og det går opp for ham at han akkurat nå er vitne til noe som kun har skjedd svært få ganger i karrieren: Han er i ferd med å få en ordentlig skyllebøtte av Merlin.

Det er to andre personer til stede på kontoret til Merlin: Kai Åkesson, sjef for juristavdelingen til Personfarlig, og Geir Jensen, som er leder for den ene av Personfarligs tre drapsseksjoner.

Åkesson kremter. «Kanskje vi kunne …?»

«Hva …? Ja, selvfølgelig, la oss komme i gang.» Merlin triller stolen sin fram til bordet, så en ikke ubetydelig porsjon av magen hans legger seg på bordplata. «Med frifinnelsen av Danius må vi begynne forfra igjen. Den som drepte Lukas, er der ute et sted, og vi må finne ham. Og det gjør ikke noe hvis det skjer fort.»

«Nei, det sier seg selv.» Geir drar fingrene gjennom den røde moppen av en frisyre, som minner om såten til musikkprodusenten Phil Spector på en dårlig hårdag. «Men vi vet også alle sammen hvor tung etterforskingen er når en sak er så gammel som denne.»

«Ja, men det er vilkårene. Så på med vanten, som salige Eefsen sa til folkene sine 18. mai.»

«Sa han virkelig det?» spør Geir.

«Ja,» sier Juncker.

Geir ser på ham. «Var du med den kvelden?»

«Ja.»

Opptøyene på Nørrebro etter avstemningen om Edinburghavtalen 18. mai 1993 var første gang i fredstid at dansk politi skjøt med skarpt mot en folkemengde. Mirakuløst nok var det ingen som mistet livet.

«Det var som faen,» sier Geir. «Var du en av dem som skjøt?»

Juncker ser uttrykksløst på den yngre kollegaen.

«Ja, ikke at det raker meg …»

Helt riktig, tenker Juncker.

«Det er vel egentlig ganske enkelt,» bryter Merlin inn og får dem tilbake på sporet. «Enten befinner den som drepte Lukas seg allerede i saken, og er en av de mistenkte vi droppet å etterforske i utgangspunktet. Eller så har vi ennå ikke vært i nærheten av gjerningsmannen. Altså at han er en vi ikke aner hvem er.»

Juncker legger armene i kors og ser på Merlin. «Jeg er lei for å forstyrre idyllen, men det er altså – samme hva du sier, Merlin – også en mulighet for at vi har hatt den rette mannen og nå har løslatt ham.»

Merlin rister oppgitt på hodet. «Hva faen er det du ikke forstår, Juncker?»

«Den psykiatriske vurderingen var utvetydig. Kombinasjonen av Daniusʼ forskjellige personlighetsforstyrrelser gjør at det er farlig å ha ham gående løs –»

«Jeg trenger vel ikke å fortelle deg at det her til lands ikke er ulovlig å være rar. Vi setter vel ikke folk i fengsel for å forebygge at de gjør et eller annet kriminelt?»

«Det eneste jeg ber om, er å få mulighet til å grave litt diskré videre i Danius.»

«Og det kan jeg ikke gi deg lov til. Tenk deg det ramaskriket det ville bli hvis det kom ut at Personfarlig fortsatte å etterforske en mann som er frikjent og løslatt. Jeg ville gå på huet og ræva ut.»

Den trusselen pleier da ikke å plage deg, tenker Juncker, men han sier ikke mer. Det er nytteløst.

«Vi engasjerer mange mann i dette, og jeg setter selvfølgelig opp det sterkeste teamet. Du er med, Juncker, men det blir med Geir som etterforskingsleder. Det er mest fornuftig i den nåværende situasjonen, syns jeg. Geir, du var ikke med i den første etterforskingen, så du kan se på saken med friske øyne.»

Merlin kikker på Juncker over lesebrillene.

«Helt greit for meg,» sier han og trekker på skuldrene. Han er egentlig lettet.


Kapittel 3

Signe tygger distré på enden av en kulepenn.

«Dette er faen meg noe jævla dritt,» sier hun og kaster pennen på bordet.

I snart et år har hun jobbet i Avdelingen for Organisert Kriminalitet. OC ligger i samme bygning som Personfarlig, to etasjer over. Hun deler kontor med tre kollegaer, men ingen av dem er på plassen sin for øyeblikket, så Juncker har satt seg ved bordet overfor hennes.

Signe gikk fra Personfarlig til OC for å få mer humane arbeidstider og dermed redde ekteskapet. Hun jobber fortsatt mange timer, men arbeidstiden er lettere å planlegge, og operasjonen har lyktes, siden paret fortsatt er sammen. Juncker har ikke spurt mer om hvordan det egentlig går med de to, og Signe selv har ikke sagt noe. Men siden hun byttet jobb, har hun virket mer … avslappet, mindre … det første ordet Juncker kommer på er det engelske uptight, noe som er fryktelig irriterende for en innbitt motstander av den omfattende bruken av engelske lånord. Hva er galt med for eksempel ʻanspentʼ? Ingenting. Hun virker mindre anspent.

«Ja, det kan man trygt si.» Juncker glir ned i stolen og prøver å finne en stilling som ikke gjør så vondt i korsryggen.

«Og vi er helt sikre på at det er Robert Danius, ikke sant?»

«Jo.»

«Jeg har jo ikke hørt avhøret av det nye vitnet … var ikke det gamlekjæresten hans?»

«Jo.»

«Og du syns ikke hun var troverdig?»

«Overhodet ikke.»

«Og det andre … opplysningene fra mobilmastene, som plutselig ikke kan brukes som bevis for hvor man oppholder seg?»

«Det er veldig teknisk, men kort fortalt er det nå usikkerhet rundt om man kan bruke masteopplysninger til å plassere en person på et bestemt sted til et bestemt tidspunkt. Men det verken frifinner eller dømmer ham. Det kan gå begge veier, men så kommer tvilen ham til gode.»

«Og sånn skal det jo være. Bottom line …»

Juncker grøsser i stillhet.

«… så mener du at Robert Danius er like skyldig som han har vært hele tiden?»

«Ja.»

«Så hva kan du gjøre, Juncker?»

«Det er svært begrenset, for jeg er med på laget i den nye etterforskingen. Jeg har bedt Merlin om lov til å fortsette å etterforske Danius, men det vil han ikke høre snakk om.»

«Det er vel strengt tatt ikke så rart, eller?»

Juncker trekker på skuldrene. Signe lener seg tilbake, folder hendene bak nakken og ser i taket. De sitter tause en stund.

Juncker bryter stillheten. «Hva tenker du på?»

«At jeg har jævlig mye avspasering til gode, og for øyeblikket har jeg ikke så veldig mye å gjøre. Jeg tror nok jeg kan be om en uke fri. Og så kan jeg rote litt rundt for å se om vi kan finne mer dritt på Danius enn det som allerede er gravd fram. Jeg kan ikke logge meg på saken, så hvis du kan ta noen kopier av de viktigste avhørene … for dere har vel fortsatt eskene på avdelingen, ikke sant?»

«Jo. Så det kan nok la seg gjøre.»

«Og så kan du hjelpe til når du har fri.»

Juncker nøler. Men så nikker han. «Selvfølgelig.»

De sitter tause igjen. Så reiser Juncker seg.

«Vi kan få kraftig refs for dette,» sier Signe.

Han kikker på henne.

«Ja, det kan vi.»

Kapittel 4

Geir Jensen er ikke noe vakkert syn klokka sju om morgenen. Og det er neimen ikke Juncker selv heller, det er han pinlig klar over. Etterforskingslederen har bedt Juncker møte tidlig, sånn at de to i ro og mak og før morgenbrifingen kan gå igjennom Lukas-saken. Det står to flytteesker med nitten ringpermer ved siden av skrivebordet hans.

«Juncker, kan ikke du begynne med å referere saken forfra?»

Han nikker. «Selvfølgelig. Som du sikkert vet, så –»

«Vil du ikke bruke notatene dine?» Geir ser lettere forbauset ut.

«Det er ikke nødvendig. Skal jeg begynne, eller har du flere spørsmål?»

«Nei, bare begynn, du.»

Geir gjør ikke noe for å skjule misnøyen i tonen sin. Faen så irriterende han er, tenker Juncker.

«Lukas forsvant fredag ettermiddag og ble funnet død cirka et døgn senere. Funnstedet, som også er åstedet, var kjellerrommet Robert Danius brukte som kombinert kontor og verksted. Han var vaktmesterassistent i sosialboligene, som –»

«Det heter visst ʻkommunale boligerʼ nå for tiden. Og byggdrifter,» bemerker Geir.

Juncker undertrykker irritasjonen over avbrytelsen. Dette kan bli et veldig langt møte.

«Gutten var truffet av i hvert fall to dødelige slag med det rettsmedisineren antok var en steinhammer, men den ble aldri funnet. Obduksjonen viste også at gutten hadde vært utsatt for kvelningsforsøk, men ifølge obduksjonsrapporten hadde ikke Lukas blitt kvalt, men døde av slagene mot hodet. De kunne ikke si noe om hvorvidt kvelningsforsøket hadde skjedd før eller etter slagene.»

«Hvem var rettsmedisiner?»

«Markman.»

«Noen tegn til seksuelt overgrep?»

«Nei. Men det ble funnet fersk sæd på skrivebordet som sto ved siden av der liket ble funnet. DNA-analysen fastslo at sæden stammet fra Robert Danius.»

«Hva var hans forklaring på det?»

«At han hadde onanert på kontoret sitt tidligere samme dag som Lukas ble drept. Drapstidspunktet ble for øvrig anslått til 16.35.»

«Det var veldig presist.»

«Ja. Lukas hadde mobilen i baklomma på buksa. Skjermen var knust og elektronikken hadde stoppet klokka 16.35, så det var en god pekepinn på at det var da han ble overfalt og drept.»

«Det gir mening.»

«Takk,» sier Juncker syrlig.

«Noe annet som pekte mot Danius?»

«Flere ting. Vitner så ham spille basket med Lukas og to andre på gårdsplassen ved sekstentiden, og da de sluttet å spille, ble Lukas ifølge et vitne med Danius ned i kjelleren.»

«Hvordan forklarer Danius det?»

«At han og Lukas kjente hverandre godt. Robert Danius var baskettrener på fritiden og hadde et prosjekt der han trente gutter fra nærområdet. Lukas var et stort baskettalent, så han og Robert kjente hverandre faktisk godt og hadde ofte trent sammen på gårdsplassen. Noe som faktisk ble regnet som en skjerpende omstendighet i dommen. Den ettermiddagen hadde Lukas blitt med ned i kjelleren fordi han angivelig skulle låne et basketblad av Danius. Ifølge ham hadde han gitt bladet til gutten og dratt hjem. Han hadde gitt Lukas lov til å bli igjen i kjellerrommet en stund for å lese bladet, som også ble funnet på åstedet. Han skulle bare smekke døra etter seg når han gikk.»

«Jeg syns å huske at det også var noe belastende i fortiden til Danius.»

«Ja.» Juncker nikker. «Danius var i en periode fra 2005 til 2010 trener for en basketklubb i Herlev. I 2011 henvendte to unge menn, Jens og Steffen, seg til Vestegnens Politi og anmeldte Robert Danius for å ha forgrepet seg på dem i en periode på et snaut år, fra guttene var tretten.»

«Hva fikk dem til å gjøre det?»

«Kort tid i forveien hadde en speiderleder blitt dømt til halvannet år ubetinget fengsel for kroppskrenkelse mot ti gutter over en periode på tre år. Steffen hadde fulgt saken ved retten i Glostrup fordi han fortsatt selv var preget av overgrepene Danius hadde utsatt ham for, og derfor fulgte overgrepssaker på Sjælland tett. Da speiderlederen så ble dømt for kroppskrenkelse og annen seksuell omgang enn samleie, skjedde det noe med Steffen. Han kontaktet Jens, som han ikke hadde sett siden de ga seg i basketklubben, og så gikk de til politiet sammen.»

Juncker tar en slurk av kaffekruset før han fortsetter.

«Etterforskingen ble kort. Politiadvokaten mente at det ikke var nok til å sikte Danius for seksuelle overgrep, men kun for kroppskrenkelse. I 2010 var foreldelsesfristen for det fem år, så saken ble droppet, og våre kollegaer på Vestegnen fikk faktisk aldri avhørt Steffen og Jens. Kort tid etter flyttet Robert Danius fra Herlev, og kunne uforstyrret fortsette som trener i en annen klubb.»

Geir rister på hodet. «Det der har man liksom hørt før, ikke sant?»

«Jo, det er mange overgripere som har sluppet unna på den måten. Da vi så etterforsket Danius for drapet på Lukas, spurte vi rundt i kretsene om det var noen som hadde noe på ham. Og det var da Vestegnen meldte tilbake om den henlagte saken fra Herlev.»

«Men den kunne vel ikke legges fram i Lukas-saken hvis den var foreldet?»

«Nei. Men Signe og jeg avla likevel de to unge mennene et besøk. De fortalte at Robert hadde groomet dem i lengre tid. Til å begynne med ved å holde dem igjen etter trening, sånn at de andre på laget hadde forlatt hallen. Han ble med dem inn i dusjen og begynte å snakke med dem om å masturbere. Det utviklet seg til at de etter hver trening sto i dusjen mens han viste dem hvordan de skulle berøre seg selv. En dag hadde han tatt med Nutella, smurt dem inn og slikket det av dem, og også prøvd å få guttene til å slikke det av hverandre, men det hadde de nektet. Jens og Steffen sluttet deretter i klubben. De fortalte ingen om det. De var flaue over det som hadde skjedd, og syntes på en måte at det var deres egen skyld, fordi de til å begynne med hadde vært nysgjerrige og gått med på å bli med treneren i dusjen.»

«Klassisk,» sier Geir og rister på hodet.

«Definitivt. Da Signe og jeg snakket med dem, var de fortsatt sterkt preget. Og da de hørte at han ble etterforsket for drapet på en elleve år gammel gutt, ble de enda mer frustrert over at anmeldelsen deres ikke hadde ført til en tiltale.»

«Ble det funnet annet DNA?»

«Det ble funnet flere hår fra Lukas i verkstedet, og hår fra Robert på liket. Men det ble også funnet annet hår og annet DNA på liket – imidlertid ingenting som ga treff i registrene. Robert forklarte tilstedeværelsen av sitt eget DNA-materiale med at han ved flere anledninger hadde hatt besøk av gutten i kjellerrommet.»

«Det er snart morgenbrifing,» sier Geir med et blikk på mobilen. «Kan du bare raskt fortelle hvilke andre mistenkte dere hadde i siktet?»

«Det var spesielt tre stykker: Stefaren til Lukas, formannen for beboerforeningen og en blikkenslager som ofte besøkte Robert Danius, og som gjorde mange jobber for eiendommen. Sistnevnte har en gammel voldtektsdom. Både blikkenslageren og stefaren hadde alibi. Det hadde imidlertid ikke formannen for beboerforeningen, men det var bare ikke noe som pekte på ham, bortsett fra at han var veldig rar og surret da han skulle forklare seg.»

«Ok. Takk, Juncker. Jeg er –»

«Det er ingen av dem. Det er Robert Danius.»

«Ja, du sier jo det. Men du har også hørt Merlin.»

«Ja,» sier Juncker. «Det har jeg.»

«Da går vi i dybden på de tre mistenkte en gang til. Og så setter jeg tre–fire mann til å gå igjennom papirene – inkludert åstedsgranskingen – for å se om det er noe vi har oversett.

Det er det ikke, tenker Juncker.

